«Otsime 29-aastast Viktor Kabanovit ning 24-aastast Andrei Karanetsi, kes võivad viibida nii Eestis kui ka Lätis,» sõnas Viljandi kriminaalteenistuse vanemkriminaalmenetleja Inga Meo.

Kahtlustatavad on Viljandi elanikud ja nad on varem mitmel korral kriminaalkorras karistatud.

Kõigil, kes teavad midagi nende isikute asukohast, palutakse politseiga ühendust võtta lühinumbril 110.

Lõuna prefektuur sai pühapäeva õhtul teate, et samal õhtul Viljandi bussijaamas kaks meest takso peale võtnud taksojuht Jüri Heinsoo on kadunud ning sellest ajast pole temaga ühendust saadud. Eile õhtul kella 21 paiku leidis politsei Viljandimaal asuvast tiigist tema vägivallatunnustega surnukeha.

Esialgsetel andmetel löödi taksojuhti tömbi esemega pea ja keha piirkonda. «Tõenäoliselt tapeti mees pühapäeval, kuid vigastuste ning surma saabumise täpsema aja osas annab vastuse ekspertiis,» ütles ringkonnaprokurör Marja-Liina Talimaa.